দেৰগাঁৱত থকা পুলিচ একাডেমীক লাচিত বৰফুকনৰ নামেৰে নামাকৰণৰ কথা ঘোষণা কৰে মুখ্যমন্ত্ৰী ড৹ হিমন্ত বিশ্ব শৰ্মাই (CM Himanta Biswa Sarma announcement in Delhi)। ইয়াৰোপৰি মুখ্যমন্ত্ৰীগৰাকীয়ে যোৰহাটৰ হোলোঙাপাৰত থকা লাচিত বৰফুকনৰ মৈদামৰ ওচৰত ৫০ বিঘা মাটিত লাচিত বৰফুকনৰ স্মাৰক নিৰ্মাণৰ কথাও ঘোষণা কৰে ।
দেৰগাঁৱত থকা পুলিচ একাডেমীক লাচিত বৰফুকনৰ নামেৰে নামাকৰণৰ কথা ঘোষণা কৰে মুখ্যমন্ত্ৰীগৰাকীয়ে । ইয়াৰোপৰি মুখ্যমন্ত্ৰীগৰাকীয়ে যোৰহাটৰ হোলোঙাপাৰত থকা লাচিত বৰফুকনৰ মৈদামৰ ওচৰত ৫০ বিঘা মাটিত লাচিত বৰফুকনৰ স্মাৰক নিৰ্মাণৰ কথাও ঘোষণা কৰে (Dergaon Police Academy to rename Lachit Barphukan)।
লাচিত বৰফুকনৰ স্মৰণত সংগ্ৰালয় আৰু অনুসন্ধান কেন্দ্ৰ নিৰ্মাণ কৰা হব । ১৫০ ফুট উচ্চতাৰ লাচিতৰ কাচৰ প্ৰতিমূৰ্ত্তি নিৰ্মাণ কৰা হ'ব বুলি মুখ্যমন্ত্ৰীয়ে আজি দিল্লীৰ অনুষ্ঠানত ঘোষণা কৰে । তেওঁ জনায় যে আলাৱৈৰ ৰণৰ স্মাৰক নিৰ্মাণ কৰা হব আৰু হায়দৰাবাদৰ ৰাষ্ট্ৰীয় পুলিচ একাডেমিতো লাচিতৰ নামত ভৱন নিৰ্মাণ কৰা হ'ব । কেন্দ্ৰীয় গৃহমন্ত্ৰী অমিত শ্বাহ আৰু কেন্দ্ৰীয় মন্ত্ৰী সৰ্বানন্দ সোণোৱাল উপস্থিত থকা সভাখনত মুখ্যমন্ত্ৰীয়ে লাচিত বৰফুকনৰ বীৰত্ব আৰু দেশপ্ৰেমৰ বিষয়ে চমু আলোকপাত কৰে।
মুখ্যমন্ত্ৰী শৰ্মাই অসম চৰকাৰে আয়োজন কৰা লাচিত বৰফুকন বিষয়ৰ ৰচনা প্ৰতিযোগিতাত অসমৰ পৰা ৩৮ লাখ লোকে ৰচনা লিখিছে বুলি সভাত গৌৰৱেৰে ঘোষণা কৰে । উল্লেখ্য যে লাচিত বৰফুকনৰ ৪০০সংখ্যক জন্মজয়ন্তীৰ কাৰ্যসূচীৰ অংশৰূপে নতুন দিল্লীৰ বিজ্ঞান ভৱনত "অসমৰ শৌৰ্য, বীৰ্য আৰু পৰাক্ৰমৰ উপেক্ষিত ইতিহাস" বিষয়ক এখন আলোচনাচক্ৰ অনুষ্ঠিত হয় । আলোচনাচক্ৰখন সঞ্চালনা কৰে অসম চৰকাৰৰ শিক্ষা উপদেষ্টা অধ্যাপক ননীগোপাল মহন্তই ।
আলোচক হিচাপে অংশ লয় গুৱাহাটী বিশ্ববিদ্যালয়ৰ বুৰঞ্জী বিভাগৰ অধ্যাপক ৰাজীৱ সন্দিকৈ, মঙলদৈ মহাবিদ্যালয়ৰ বুৰঞ্জী বিভাগৰ সহযোগী অধ্যাপিকা ড৹ সংগীতা গগৈ, বিশিষ্ট লেখক বিক্ৰম সম্পট, চলচ্চিত্ৰ নিৰ্মাতা আৰু সমালোচক ৰাজেশ কুমাৰ সিং আৰু চলচ্চিত্ৰ নিৰ্মাতা আৰু অভিনেতা চন্দ্ৰপ্ৰকাশ দ্বিবেদীয়ে । আলোচকসকলে প্ৰধানতঃ দিল্লীৰ পৰা আঁতৰত থকা অসমকে ধৰি উত্তৰ-পূৰ্বাঞ্চল আৰু দেশৰ আন কেতবোৰ ঠাই ভাৰতৰ মূলধাৰাৰ ইতিহাসৰ পৰা সদায় উপেক্ষিত হৈ অহাৰ বিষয়ে বিতংভাবে আলোচনা কৰে ।
আলোচনাচক্ৰত ভাগ লৈ বিশিষ্ট লেখক বিক্ৰম সম্পটে কয় যে নতুন প্ৰজন্মই ভাৰতত বখটিয়াৰ খিলজিৰ সামৰিক অভিযানৰ কাহিনীসমূহৰ বিষয়ে জানে, কিন্তু ৰজা পৃথুৰ হাতত বখটিয়াৰৰ কামৰূপত হোৱা লজ্জাজনক পৰাজয়ৰ কথা বহুতেই নাজানে । আলমগীৰনামাত আহোমক কৰা প্ৰশংসা আৰু মোগলৰ গুৰুত্বপূৰ্ণ এই ঐতিহাসিক নথিত বৰ্ণিত আহোমসকলৰ অদম্য শক্তিৰ বিষয়ে তেওঁ উল্লেখ কৰে । আলোচক হিচাপে অংশ লোৱা ডঃ সংগীতা গগৈয়ে আহোমৰ বুৰঞ্জী লিখাৰ পৰম্পৰা আৰু সমসাময়িক ভাৰতবৰ্ষৰ অন্য ৰাজবংশসমূহৰ তুলনাত আহোমসকলৰ সামাজিক-সাংস্কৃতিক উৎকৃষ্টতাসমূহৰ ওপৰত আলোকপাত কৰে ।
অনুষ্ঠানত চন্দ্ৰ প্ৰকাশ তিৱাৰীয়ে কয় যে দোলাকাষৰীয়া বৰুৱা, ঘোঁৰাবৰুৱা আৰু পৰৱৰ্তী সময়ত বৰফুকনৰ দায়িত্ব লাভ কৰি সুদক্ষ সেনানায়ক লাচিত বৰফুকনে আগ্ৰাসী মোগলক নিজৰ পৱিত্ৰ মাতৃভূমিৰ পশ্চিম সীমান্তৰ পৰা খেদি পঠিয়াবলৈ সমৰ্থ হয় । ভাৰতত লাচিতৰ দৰে বীৰৰ এনে বহু কাহিনী আছে যিসমূহ কাহিনীয়ে এতিয়াও গ্ৰন্থ, চলচ্চিত্ৰ আৰু অন্য মাধ্যমসমূহৰ দ্বাৰা উপযুক্ত প্ৰচাৰ আৰু প্ৰসাৰ লাভ কৰা নাই বুলি তেওঁ উল্লেখ কৰে ।
আন এগৰাকী আলোচক অধ্যাপক ৰাজীৱ সন্দিকৈয়ে কেইবাগৰাকীও অসম সন্তানৰ বিষয়ে উল্লেখ কৰি কয় যে এইসকল বীৰ-বীৰাঙ্গনাৰ অনবদ্য অৱদানৰ বাবে ভাৰতৰ ইতিহাসত বিশেষভাবে নাম লিপিবদ্ধ হ'ব লাগিছিল যদিও বহুক্ষেত্ৰত ভাৰতৰ ইতিহাসত তেওঁলোক অৱহেলিত হৈ ৰ'ল । অসম তথা উত্তৰ-পূৰ্বাঞ্চল আৰু দিল্লীৰ মাজৰ দূৰত্ব এই উপেক্ষাৰ অন্যতম কাৰণ বুলি তেওঁ কয় । তেওঁ লগতে লাচিত বৰফুকনৰ জীৱন আৰু কৰ্মৰাজিক জনসাধাৰণৰ মাজলৈ উলিয়াই অনাৰ উদ্দেশ্যে সূৰ্যকুমাৰ ভূঞাই আহোম সেনাপতিগৰাকীৰ বিষয়ে লিখি উলিওৱা গ্ৰন্থ আৰু প্ৰসংশনীয় পদক্ষেপৰ শলাগ লয় ।
এই আলোচনাত চলচ্চিত্ৰ নিৰ্মাতা ৰাজেশ কুমাৰ সিঙে আহোমসকলৰ সাংগঠনিক দক্ষতাৰ প্ৰশংসা কৰি কয় যে সেই সময়ত সাধাৰণ লোকসকলেও প্ৰয়োজনসাপেক্ষে একোজন সেনানী হৈ যুদ্ধত অৱতীৰ্ণ হ'বলৈ দ্বিধাবোধ কৰা নাছিল । উল্লেখ্য যে ৰাষ্ট্ৰীয়-আন্তঃৰাষ্ট্ৰীয় পৰ্যায়ত লাচিত বৰফুকনৰ জীৱন আৰু কৰ্মৰাজিৰ প্ৰচাৰ আৰু প্ৰসাৰৰ বাবে অসম চৰকাৰে বছৰজোৰা কাৰ্যসূচীৰে অনুষ্ঠিত কৰা লাচিত বৰফুকনৰ ৪০০বছৰীয়া জয়ন্তীৰ সামৰণী অনুষ্ঠান নতুন দিল্লীত উদযাপন কৰিছে ।
নতুন দিল্লীৰ বিজ্ঞান ভৱনত তিনিদিনীয়া কাৰ্যসূচীৰে 25 নৱেম্বৰৰ পৰা অনুষ্ঠিত হোৱা এই কাৰ্যসূচীৰ সামৰণি অনুষ্ঠানত প্ৰধানমন্ত্ৰী নৰেন্দ্ৰ মোদী (PM Narndra Modi) উপস্থিত থাকিব ।
